**Ministru kabineta noteikumu projekta**

**„ Ārstniecības iestāžu reģistra izveides, papildināšanas un uzturēšanas kārtība” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir precizēt ārstniecības iestāžu reģistrācijas kārtību, t.sk. reģistrācijai iesniedzamo informāciju, reģistra aktualizēšanas un publicēšanas kārtību.  Noteikumu projekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Veselības ministrijas iniciatīva; 2. Ārstniecības likuma 9. panta pirmā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ārstniecības iestāžu reģistrēšanas kārtību šobrīd nosaka Ministru kabineta 2005. gada 8. marta noteikumi Nr.170 “Noteikumi par ārstniecības iestāžu reģistru” (turpmāk – noteikumi).  Esošie Ministru kabineta noteikumi tiek aizstāti ar jauniem, lai pilnveidotu ārstniecības iestāžu reģistra (turpmāk – reģistrs) izveidošanas un aktualizēšanas kārtību, un, ņemot vērā, ka plānotās izmaiņas pārsniedz 50% no spēkā esošo noteikumu apjoma. Ar Ministru kabineta noteikumu projektu „ Ārstniecības iestāžu reģistra izveides, papildināšanas un uzturēšanas kārtība” (turpmāk – projekts) veikti šādi līdzšinējā regulējuma precizējumi:  1) normatīvā akta nosaukums precizēts atbilstoši Ārstniecības likumā iekļautajam deleģējumam;  2) ņemot vērā arvien plašākas iespējas saņemt veselības aprūpes pakalpojumus attālināti, noteikta prasība kā atsevišķu ārstniecības iestādes struktūrvienību reģistrēt arī telemedicīnas pakalpojumu sniegšanai izveidoto struktūru (projekta 2. punkts);  3) tiek precizēts reģistra izveides un darbības mērķis, paredzot, ka reģistrā iekļautā informācija palīdz nodrošināt informāciju ne tikai statistikas vajadzībām, bet arī ārstniecības iestāžu uzraudzībai un sabiedrības informēšanai nepieciešamo informāciju (projekta 4. punkts);  4) priekšnoteikums ārstniecības iestādes reģistrēšanai ir, lai attiecīgā fiziskā vai juridiskā persona vispirms izpildītu prasības saimnieciskās darbības vai uzņēmuma darbības uzsākšanai, pamatdarbības veida reģistrēšanai, kā arī telpu atbilstības nodrošināšanai un vides pieejamības nodrošināšanai personām ar funkcionāliem traucējumiem. Ņemot vērā, ka ārstniecības iestāde drīkst atrasties telpās, kas saskaņā ar būvniecības jomu regulējošiem normatīvajiem aktiem atbilst ārstniecības iestādes vajadzībām un kurās ievēroti attiecīgie būvnormatīvi, projekts paredz reģistrā iekļaut tikai tādas iestādes, kas veselības aprūpes pakalpojumus sniedz būvē vai telpās, kurām ir noteikts atbilstošs telpu grupas lietošanas kods un kuras ir reģistrētas Valsts kadastra informācijas sistēmā. Šīs vispārējās prasības iekļautas projekta 5. un 6. punktā;  5) pašreizējie noteikumi uzliek Veselības inspekcijai par pienākumu nodrošināt reģistrā iekļautās informācijas publisku pieejamību, vienlaikus nepasakot publiski pieejamās informācijas apjomu. Tādējādi to izmanto, piemēram, zāļu ražotāju pārstāvji, lūdzot Veselības inspekciju sniegt savām mārketinga aktivitātēm nepieciešamo reģistra informāciju. Līdz ar to projekts paredz nodrošināt objektīvas informācijas par reģistrētajām ārstniecības iestādēm pieejamību sabiedrībai, vienlaikus pasakot, kāda informācija ir publiski pieejama (projekta 28., 29. un 30. punkts);  6) ņemot vērā informāciju, kas iegūstama citu valsts iestāžu informācijas sistēmās (Uzņēmumu reģistrs, Valsts ieņēmumu dienests), precizēta ārstniecības iestādes reģistrācijai iesniedzamā informācija (projekta 8. punkts);  8) ņemot vērā pakāpenisku pāreju uz reģistra veidošanai nepieciešamās informācijas elektronisku apriti, projektā iekļauta informācija, kas norādāma iesniegumā, atsakoties no iesnieguma veidlapas noteikumu pielikumā (projekta 7. punkts);  9) pašreiz noteikumi nenosaka Veselības inspekcijai tiesības klātienē pārliecināties par ārstniecības iestādes iesniegtās informācijas atbilstību realitātei. Reģistrējot ārstniecības iestādi, tā iesniedz Veselības inspekcijai apliecinājumus par vides pieejamību un atbilstību ārstniecības iestādēm noteiktajām obligātajām prasībām, un sniegto ziņu patiesumu Veselības inspekcija pārbauda klātienē. Ņemot vērā sabiedrības veselības intereses, ir svarīgi, lai veselības aprūpes pakalpojumi tiktu sniegti piemērotās un atbilstoši aprīkotās telpās, tādēļ projekts paredz iespēju Veselības inspekcijai nereģistrēt ārstniecības iestādi bez klātienes apmeklējuma (projekta 11. punkts);  10) ārstniecības iestādei pašreiz piešķirtais reģistrācijas kods ietver norādi uz ārstniecības iestādes piederību konkrētai administratīvi teritoriālai vienībai. Mainoties valsts administratīvi teritoriālajam iedalījumam, mainās arī ārstniecības iestādei piešķirtais kods, radot slogu ārstniecības iestādēm, tādēļ projekts paredz turpmāk nesaistīt ārstniecības iestādes reģistrācijas kodu ar konkrētu administratīvu teritoriju. Reģistrētajām ārstniecības iestādēm tiks saglabāts jau piešķirtais kods (projekta 14.punkts);  11)  precizēta reģistrā iekļaujamā informācija saistībā ar ārstniecības iestādes darbības apturēšanu vai izslēgšanu no reģistra (projekta 23. un 24. punkts);  12) tā kā informācija par iestādes reģistrāciju ir publiski pieejama Veselības inspekcijas tīmekļa vietnē, projekts vairs neparedz bez maksas izsniegt izziņu par ārstniecības iestādes reģistrāciju. Gadījumā, ja ārstniecības iestādei nepieciešams rakstisks reģistrācijas apliecinājums, to turpmāk varēs saņemt pēc pieprasījuma par maksu (projekta 16. un 17. punkts);  13) precizēta kārtība, kā ārstniecības iestāde paziņo par izmaiņām reģistrā iekļautajā informācijā, atsakoties no pašreizējā noteikumu pielikuma un visu informāciju iekļaujot normatīvā akta tekstā (projekta III. nodaļa). |
| 3. | Projekta izstrādē iesaistītās institūcijas | Veselības inspekcija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ārstniecības iestāžu īpašnieki, darbinieki;  Iedzīvotāji, kam nepieciešami ārstniecības iestāžu sniegtie pakalpojumi. |
| 2. | Tiesiskā regulējuma ietekme uz tautsaimniecību un administratīvo slogu | Samazinoties iesniedzamās informācijas apjomam, kā arī, nesaistot ārstniecības iestādes reģistrācijas kodu ar konkrētu administratīvo teritoriju, tiek samazināts administratīvais slogs ārstniecības iestādēm.  Pieaugs slogs Veselības inspekcijai saistībā ar publicējamā informācijas apjoma pieaugumu. Veselības inspekcija jau šobrīd publicē šī projekta 29. punktā minēto informāciju (atbilstība obligātajām prasībām ārstniecības iestādēm un struktūrvienībām), kā arī daļēji 30. punktā minēto informāciju (par darbības apturēšanu vai izslēgšanu no reģistra). Šobrīd netiek publicēta informācija par gadījumiem, kad ārstniecības iestāde izslēgts no reģistra vai tās darbība apturēta pēc pašas iestādes iniciatīvas, vai Veselības inspekcija to izslēdz no reģistra, pamatojoties uz Valsts ieņēmumu dienesta vai Uzņēmumu reģistra sistēmā iekļauto informāciju. |
| 3. | Administratīvo izmaksu monetārs novērtējums | *Projekts šo jomu neskar.* |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar.* |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| *Projekts šo jomu neskar.* |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar.* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tiks nodots publiskai apspriešanai |
| 2. | Sabiedrības līdzdalība projekta izstrādē | *Projekts šo jomu neskar* |
| 3. | Sabiedrības līdzdalības rezultāti | *Tiks iekļauts pēc publiskās apspriedes* |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības inspekcija, ārstniecības iestādes |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros.  Saistībā ar projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav |

Veselības ministrs                                  Daniels Pavļuts

Vīza: Valsts sekretāre Indra Dreika

Brūvere 67876191

Kristina.Bruvere@vm.gov.lv